”Da, am convingerea că într-un an şi România şi Bulgaria sunt în spaţiul Schengen”, a declarat Mihai Tudose răspunzând unei întrebări din conferinţa de presă care a urmat şedinţei comune a guvernelor român şi bulgar.

Premierul a arătat că cele două state au ca atu nivelul înalt de securizare a graniţelor, mai mare decât al altor state aflate deja în spaţiul Schengen. ”Emigranţii nu au trecut pe la noi. Nu ştiu dacă România şi Bulgaria au probleme cu securitatea graniţelor. Dimpotrivă, ofera Uniunii Europene unele dintre cele mai securizate poliţii de frontieră”, a spus Mihai Tudose arătând că, în plus, colaborarea româno-bulgară la nivelul forţelor de ordine este extraordinară.

Tudose a arătat că discuţiile cu partea bulgară au vizat şi alte chestiuni de pe agenda europeană. ”Va trebui să luptăm împreună pentru păstrarea politicii de coeziune şi a politicii agrare neomiţând nici politicile comune privind securitatea europeană, dat fiind faptul că suntem două ţări la graniţa estică a UE şi NATO”, a spus prim-ministrul.

Pe lângă derularea unor proiecte în comun, Mihai Tudose şi Boiko Borisov au convenit să se întâlnească lunar, în paralel cu o activitate intensă la nivelul comitetelor interministeriale. ”Următoarea iîntâlnire la nivel de prim-miniştri va avea loc luna următoare în România”, a precizat Tudose.